ایراندا ایلک دفعه رسمی اولاراق عاشیق‌لارین سایتی آچیلدی
عینی زاماندا، بیر عاشیق هر هانسی عاشیق و یا اؤزو حاقیندا اوتوبیوقرافیک معلومات‌لاری، اثرلرینی، تزه خبرلرینی بو سایتا گؤندره‌بیلیر و گئنیش شکیلده یاییلماسینا کؤمک ائده بیله‌جک.
ایران عاشیق‌لار بیرلیگی‌نین رهبری عاشیق شاهبازی بو باره‌ده دئییر: "بیز ایران دولتی طرفین‌دن رسمن تصدیق‌لنن بیر قوروموق. اما بعضی تلویزیون کانال‌لاردا اؤزلرینی هر هانسی ایران عاشیق قروپونون صدری کیمی تقدیم ائدن‌لر تاپیلیر. مسئلن، بیر نئچه آی اوّل آذربایجان جمهوریتی‌نین پایتختی باکی‌ده بیر اؤزل کانالدا جان‌لی یاییم‌لانان پروقرامدا بیری چیخیب اؤزونو تبریز قاراداغ عاشیق‌لار بیرلیگی‌نین صدری کیمی تقدیم ائتدی. پروقرامدان همن سونرا ایران‌دان چوخ سایدا عاشیق‌لار تلویزیونونون رهبرلیگینه زنگ ائده‌رک شخصاً کانالین پرزیدنتی ایله دانیشدی، بیلدیردی کی، "بئله یالان‌لارین یاییلماسی ایران‌داکی عاشیق‌لارا حؤرمت‌سیزلیک ساییلیر". او دا ساغ اولسون، دئدی کی: "بو خبرین یانلیش اولدوغونو ائله همین پروقرامین نؤوبتی بوراخیلیشیندا بیان ائدریک". تلویزیونون رهبری وئردیگی سؤزو توتدو و او آدامین یالان دانیشدیغینی آپاریجی سؤیله‌دی. بیزی ائشیدیب سسیمیزه سس وئردیگینه گؤره تشککوروموزو بیلدیردیک. بو جور حادثه‌لرین قارشی‌سینی آلماق اوچون اؤز سایتیمیزین اولماسی مسئله‌سینی اورتایا قویدوق و بورادا کیم هانسی عاشیق‌لار بیرلیگی‌نین صدری‌دیر، هانسی عاشیق‌ین هانسی فعالیتی وار، ایسته‌ین‌لر بو صحیفه‌دن www.ashiqlarbirliyi.ir سایتین‌دان اؤیرنه بیلر ".
